Aunukselainen romanssi
Tummakutri Klassa-neidon
 nauru heleänä soi,
 lemmenliekkiin monen keidon
»prihan» sytyttää se voi.

»Pesedoissa» ylvästellen
 kiisti he, ken Klassan sais’
 katrillihin; »kilpavellen»
 mieleen kaunaa jäädä tais.

 Repoirannan »priha» parhain
 häntä »mutsjoks» kyseli.
»Mieroh, hieruh» ylen varhain
 Klassan maine levisi.

 Keväänsuussa »kujosille»
 saapui sorja kulkija.
 Silmäs »sentsoin» pielehille,
 siellä immyt kaunoisa.

 Katsoi silmiin; punastuva
 neito »perttiin» kiirehtää.
 Ohi kulki, immen kuva
 mieleensä nyt väikkyää.

 Illoin »sirmakka» se alkaa
 soiton, kutsuu nuorison;
 tytöt notkeasti jalkaa
 nostaa, polkee nurmikon.

 Prihat »ripatskua» hyppii,
 leikkipuheet pulppuaa,
 tytöt »paikan» kulmaa nyppii,
 palmikot ne heilahtaa.

 Katrillissa liehuu Klassa
 Suomen pojan parina,
 kimaltelee tumma »kassa»
 iltaruskon loistossa.

 Öinen hämy tanssipaikan
 himmeään jo verhoaa,
 sirmakan ja balalaikan
 äänen viimein vaijentaa.

 Repoirannan kukka nähtiin
»kaimaamana» kulkijan,
 hän se katsoi silmän tähtiin,
 kuuli naurun raikkahan.

 Toisten mieliin syttyi viha,
 sehän oli tiettävä,
 tuosta, kun on »Ruotsih priha»
 Klassan »mielespiettävä».

 Kerkes kesä, sormessansa
»koitsanen» se kiilteli,
»tieton» helmet kaulallansa
 valkealla välkahti.

 Syksy joutuu, halla hyinen
 rannan kukat kaikki vie.
 Lähti Klassan lemmittyinen,
 Suomeen hänet johti tie.

 Klassa »tiettoansa» vuottaa,
»wentsälle» kun hakea
 luvannut on hänet; luottaa
 tyttö sanaan »prihansa».

 Valkohangen kirkkaat kiteet
 kisakentän kaunistaa,
 eipä kätkee lemmensiteet,
 Klassa »tieton» kirjeen saa.

 – Yhä kulki kosijoita
 luoksi kannon kuuluisan.
 Repoirannan »prihat» noita
 pilkkas, tietäin asian. –

 Saipa kevätlinnut lehtoon,
 rannat ruohopukeisiin,
 silloin pieni Ondrei kehtoon
 nukkui maamon laulelmiin.

Sanain selitys edelliseen.

Priha = nuorukainen. Pesedat = kylätanssit. Kilpavellen = kilpaveljen eli kilpakosijan. Mutsjo = vainio. Mieroh hieruh = vieraisiin kyliin. »Kujosille» = kujalle. Sentsoi = etehinen. Pertti = pirtti. Sirmakka = eräänlainen hanuri. Ripatsku = eräs kansantanssi. Paikka = kaulalle levitetty liina. Kassa = tukka. Kaimaaminen = saattaminen. »Ruotsih priha» = Suomenpuolen poika. Mielespiettävä = lemmitty. Koltsanen = sormus. Tietto = heili. Ventsät = vihkiäiset.